Fridom Haus: Srbija i Crna Gora više nisu u kategoriji demokratija - JUGPRESS\nPostavio: Jugpress 6 Maja, 2020\nU najnovijem izveštaju “Države u tranziciji”, organizacije Fridom Haus (Freedom House, FH) koja se bavi ljudskim pravima i promovisanjem demokratije u svetu, Srbija i Crna Gora izgubile su epitet “delimično konsolidovanih demokratija”.\nNa tradicionalnoj godišnjoj listi, nakon analize stanja, Fridom Haus vratio je ove dve države Zapadnog Balkana korak unazad, u grupu tranzicionih odnosno, “hibridnih režima”.\nPojam “hibridni režim” podrazumeva države u kojima su demokratske institucije krhke i u kojima postoje značajni izazovi u odbrani političkih prava i građanskih sloboda.\n“Godinama unazad uvećavanim zarobljavanjem države, zloupotrebom vlasti i taktikom strahovlade, Aleksandar Vučić u Srbiji i Milo Đukanović u Crnoj Gori, odveli su svoje države ispod crte – prvi put od 2003. godine, nisu više u kategoriji demokratija među zemljama u tranzitu”, navode u FH.\nNa drugoj strani, među državama Zapadnog Balkana ima i onih koje su napredovale – Kosovo i Severna Makedonija. U odnosu na izveštaj objavljen 2019. učinile su, navodi se, značajan napredak.\n“Kosovo i Severna Makedonija zabeležile su višestruko poboljšanje rezultata. Kosovo je jedina država koja je beležila konstantan napredak poslednjih pet godina”, piše u izveštaju. Ipak, u FH iskazuju i izvesnu rezervu jer, kako navode, “nedavna dešavanja u obe zemlje izazivaju sumnju u pogledu budućeg napretka”.\nNa osnovu svih navedenih promena, u grupi delimično konsolidovanih demokratija tako je sada, nakon novog izveštaja, ostala još samo Hrvatska. Položaj Bosne i Hercegovine ostao je nepromenjen, odnosno u kategoriji hibridnih režima.\nNajduža lista kritika među državama Balkana upućena je na račun Srbije. Njeni rezultati su u konstantnom padu pet godina unazad. Opisujući lošu klimu i nedemokratske principe u Srbiji, FH podseća i na bojkot opozicije u radu parlamenta i kritikuje način na koji ta institucija funkcioniše.\n“Od dolaska na vlast, 2012. godine, vladajuća Srpska napredna stranka (SNS) sistematski je ograničavala ulogu opozicije. Od 2016. do 2018. godine na dnevnom redu sednica Skupštine bili su samo predlozi zakona koje su predlagali vlast i koalicioni partneri. Kako bi ograničila kontrolu sopstvenih predloga zakona, SNS je isključila opoziciju iz rada skupštinskih odbora a u plenumu zatrpava sednicu neozbiljnim amandmanima koji oduzimaju vreme za raspravu“, navode u Fridom Hausu i podsećaju i na loš trend usvajanja zakona po hitnom postupku, koji bi, napominju, trebalo da se koristi samo u izuzetnim prilikama i vanrednim okolnostima.\n“Više od polovine zakona usvojenih prošle godine usvojeno je po hitnom postupku a sporna legitimnost parlamentarne većine dodatno obeshrabruje opozicione poslanike”, ocenjuje se u izveštaju. FH ujedno podseća na ocene posmatrača Saveta Evrope i Organizacije za Evropsku bezbednost i saradnju da su poslednji parlamentarni izbori 2016. godine pokazali da SNS “zloupotrebljava većinu, zamagljuje razliku između državnih i partijskih aktivnosti, vrši pritisak na birače, naročito one zaposlene u javnom sektoru” kao i da “mami birače kroz socijalne inicijative“.\nRezultat svega navedenog, konstatuju u FH, je bojkot opozicije u radu parlamenta, jer “ne osećaju mogućnost da mogu efikasno da se zalažu za promenu politike” kroz ovu instituciju. Ipak u ovoj organizaciji dodaju da, iako je manevarski prostor političkih oponenata vlasti sužen, u lošim uslovima uvek treba dodatno razmotriti mogućnosti institucionalne borbe.\nCrna Gora, kako kažu u FH, pridružila se Srbiji, “izlazeći iz grupe demokratija nakon što je deceniju unazad praktično lebdela iznad praga”.\nI za ovu državu u FH ukazuju na slične probleme, odnosno bojkot opozicije u radu Skupštine. Podseća se na odsustvo opozicionih stranaka nakon parlamentarnih izbora 2016. godine, kada je zbog slučaja, poznatog kao “Državni udar”, odlučila da stupi u bojkot parlamenta, smatrajući da je taj događaj uticao na rezultate izbora.\nKritike Srbiji upućene su i u vezi sa stanjem u medijima koji su, kako se navodi, pod pritiskom već više godina unazad.\n„Kao i proteklih godina, mediji u Srbiji nastavili su i 2019. godine da funkcionišu pod pritiskom, pre svega od strane vlasti i vladajuće Srpske napredne stranke. Iako je, inače mali broj, nezavisnih medija ostao uglavnom stabilan, pojedine medijske kuće i novinari bili su pod političkim i finansijskim pritiskom, suočeni s verbalnim a, ponekad, i fizičkim napadima“, ocenjuje Fridom Haus navodeći konkretne primere i slučajeve.\n‘Podmukli uticaj Kine na krte sisteme država u tranziciji’\nIzveštaj Fridom Hausa ove godine posebno se bavi uticajem Kine na države u tranzitu koja, kako se konstatuje, pokazuje slične afinitete kao Rusija.\n“Tranzicione države dokumentovano su već dugo pod uticajem agresivne spoljne politike Rusije, čiji je cilj destabilizacija transatlantskog saveza i ponovno uspostavljanje onoga što on smatra ‘sferom uticaja’. Ipak, poslednjih godina predsednik Kine, Si Đinping, nije bio ništa manje aktivan u promociji ciljeva svoje spoljne politike. Iako je međunarodni angažman Kine često manje direktno konfrontiran od ruskog, on ipak ima podmukli uticaj na razvoj i funkcionisanje demokratskih institucija u regionu koji se protežu od centralne Evrope do centralne Azije”, navode u FH.\nNajkonkretniji primer uticaja Kine, prema Fridom Hausu, jeste kroz tehnološki razvoj i video nadzor.\n“Kineski gigant Huavei (Huawe) potpisao je ‘Sporazum o sigurnom gradu’ sa vladama u deset od 29 država u tranzitu i u svakoj od njih evidentirano je loše upravljanje i registrovani su ozbiljni problema sa korupcijom”, upozorava FH.\nI u ovom segmentu navedena je Srbija kao država koja je uvela Huaveijev sistem bezbednosnog video nadzora prepoznavanja lica i registarskih tablica vozila. U kontekstu bezbednosne saradnje, Fridom Haus podseća i na zajednički rad policije Kine i Srbije i zaključuje da ova partnerstva “izazivaju zabrinutost jer bi sve veći uticaj Kine mogao da ojača autoritarno nastrojene lidere, doprinoseći dodatno represiji, smanjenju demokratskog upravljanja i uticaja civilnog društva”.\nSledeća dva, za FH, važna kanala kroz koje Kina jača svoj uticaj, jesu mediji i investicije.\n“Kina želi da stekne uticaj kroz strategiju dužničke diplomatije odnosno, da obezbedi sredstva finansijski oslabljenim državama i na taj način stvara i političku zavisnost”, navodi se u izveštaju uz objašnjenje da Kina lakše odobrava zajmove gde te se kao rezultat javlja sve veći dug država u tranziciji prema kineskoj vladi.\nIako Severna Makedonija generalno ima dobre ocene u izveštaju Fridom Hausa, u segmentu javnog duga prema Kini i podložnosti uticajima, navedena je u negativnom kontekstu. FH podseća da 20 odsto javnog duga Severne Makedonija čini dug prema Kini.\n“Sve ove taktike slabe demokratsku kontrolu i omogućavaju autokratama način zloupotrebe vlasti”, navodi se u izveštaju “Države u tranziciji” i zaključuje da je najbolji put sprečavanju takvih malignih uticaja jačanje demokratskih institucija.\nNovi protestni pokreti posvećeni pitanjima zaštite životne sredine, otvorili su prostor popunjavanju političke praznine u mnogim državama od centralne Azije do Balkana, ocenjuje Fridom Haus.\n“Zajedno sa aktivistima civilnog društva posvećenim antikorupciji i transparentnosti, kampanja za zaštitu životne sredine postigla je niz uspeha, pokazujući neprestanu efikasnost u primeni demokratskih metoda”, navodi se u izveštaju uz predviđanje da će i aktuelni događaji u vezi sa pandemijom virusa korona, “verovatno stvoriti novi podsticaj aktivizmu i pokrenuti taktičke inovacije za prevazilaženje ograničenja okupljanja”.\nGrađanski aktivizam – ključ ka demokratiji\n“Verovatno nije slučajnost da su Centralna Evropa i Balkan regioni koji su, nakon prvobitno najbržeg rasta u oblasti demokratije, poslednjih godina zabeležile najveći pad. Efikasnost i otpornost institucija koje su osnov demokratije, zavisi od učešća aktivnog građanstva. U izveštajima ‘Država u tranzitu’ najčešće nedostaje podatak o angažovanju javnosti u politici. Ipak, postoje nagoveštaji da se to konačno može promeniti”, poručuju iz organizacije Fridom Haus i dodaju da “za opstajanje u neprijateljskom svetu, demokratija mora stalno da se brani i podstiče”.\n“To će biti glavni zadatak za ljude u državama u tranziciji”, zaključuje u godišnjem izveštaju organizacija Fridom Haus.


Skok evropskih akcija nakon dogovora EU\nIndeksi na evropskim berzama jutros su odmah na otvaranju zabilježili porast nakon što su lideri EU postigli dogovor o otpisivanju 50 odsto dugovanja Grčke i jačanju Evropskog fonda za finansijsku stabilnost (EFSF).\nNa berzama su njemački i francuski indeksi zabilježili rast od 2,8 do tri odsto.\nLideri eurozone postigli su noćas trodjelni dogovor za koji se nadaju da će ubijediti tržišta da imaju efikasan odgovor na sve veću ekonomsku krizu.\nZvaničnici iz Brisela navode da je sa bankama postignut sporazum za 50 odsto otpisivanja od 100 milijardi eura dugovanja Grčke, dok je, takođe odobren kompleksan mehanizam za "jačanje" postojećeg Evropskog fonda za finansijsku stabilnost (EFSF).\nSaglasnost o povećanju EFSF vrijednog 440 milijardi eura, možda iznad triliona eura, mogla bi pomoći u zaštiti većih ekonomija, poput Italije i Španije, od potresa na tržištu koji su već doveli do toga da tri članice eurozone zatraže finansijsku pomoć.


Južnobanatski region se prostire u severo - istočnom delu Srbije, na površini od 4.245 km 2. Obuhvata osam opština: Alibunar, Bela Crkva,Vršac, Kovačica, Kovin, Opovo, Pančevo i Plandište. Sedište regiona je grad Pančevo.\nU region se stiže iz Beograda, Pančevačkim mostom, zatim iz pravca Smedereva, opet preko Dunava, iz susedne Rumunije preko dva granična prelaza kod Vršca i Bele Crkve i iz Zrenjanina čak iz tri pravca. Jedan je beogradskim putem preko Opova, drugi preko Sečnja do Dobrice i treći preko Sečnja do Plandišta. Ukupna dužina puteva na regionu je 982 km.


City :: Izbori 2017 :: Neće biti vanrednih parlamentarnih izbora\nHome | Izbori 2017 | Neće biti vanrednih parlamentarnih izbora\nAutor: Aleksandar Đokić Izvor: City Radio, RTS\nNeće biti vanrednih parlamentarnih izbora\nPredsednik Vlade, Aleksandar Vučić, izjavio je za RTS da ne postoje razlozi za održavanje vanrednih parlamentarnih izbora. Srbija je, kako je rekao "stabilna zemlja, stabilna demokratija, sa vrlo stabilnom ekonomijom." Predsednik Nove stranke, Zoran Živković, rekao je za City radio, da Srbija nije stabilna zemlja da nema ni stabilnu demokratiju niti ekonomiju. On smatra da je pravi razlog za neraspisivanje parlamentarnih izbora, strah Vučića od poraza.\nPremijer Aleksandar Vučić rekao je da je Srbiji potreban rast i ozbiljnost, da stranka na čijem je čelu sa koalicionim partnerima ima skupštinsku većinu, pa su kako tvrdi zbog toga nepotrebni vanredni parlamentarni izbori.\n„Dobro sam razmotrio njihove (opozicija), ideje i razloge za održavanje vanrednih parlamentarnih izbora i zaključio da ne postoje nikakvi razlozi za to“, rekao je Vučić u izjavi RTS-u.\nSrbija je kako je rekao, stabilna zemlja, stabilna demokratija, sa vrlo stabilnom ekonomijom.\nSa druge strane, predsednik Nove stranke Zoran Živković kaže za City radio da Srbija nije stabilna zemlja, da nema razvijenu demokratiju i ekonomiju, kako je to izjavio Vučić. Neraspisivanje vanrednih parlamentarnih izbora za Živkovića je posledica straha od poraza Vučića.\n„To je posledica njegovog straha, gubitka uticaja i verovatno poraza na tim izborima. Sa druge strane on je svestan da je njegov rejting kao pojedinca bolji od rejtinga stranke koju predvodi, pa bi na predsedničkim izborima, paraleleno održavanje parlamentarnih bilo na njegovu štetu“, smatra Živković.\nŽivković ocenjuje da će Vučić izgubiti predsedničke izbore i da će posle toga biti raspisani i parlamentarni izbori, jer kako tvrdi u Srbiji ne postoje demokratske institucije, pravna država, a ekonomija je u lošem stanju.


Ministar inostranih poslova BiH Igor Crnadak obratio se Komitetu ministara Savjeta Evrope u Helsinkiju\nMinistar inostranih poslova BiH Igor Crnadak obratio se danas Komitetu ministara Savjeta Evrope na 129. zasjedanju u Helsinkiju.\n"Pred nama su i danas brojni problemi i krize, ali odgovor mora uvijek biti isti - vladavina prava, demokratija, lјudska prava i poštovanje različitosti. Samo braneći ove temelјne vrijednosti Savjeta Evrope obezbijedićemo stabilnost i sigurnu budućnost za naš kontinent, za 47 zemalјa i skoro 850 miliona lјudi koje predstavlјamo", rekao je ministar Crnadak.\nMinistar je pozvao Komitet ministara Savjeta Evrope da se usvoji odluka kojom će se otvoriti mogućnost da se Parlamentarnoj skupštini BiH omogući još jedna šansa da prije junskog zasjedanja Parlamentarne skupštine Savjeta Evrope imenuje delegaciju BiH, kako bi i BiH učestvovala u donošenju važnih odluka poput izbora novog generalnog sekretara Savjeta Evrope, kao i u obilјežavanju značajnog jubileja - 70 godina postojanja Savjeta Evrope.\nTakođe, ministar Crnadak je istakao značaj Evropske konvencije o lјudskim pravima i njene doslјedne primjene. Podržao je razvoj politike dobrosusjedskih odnosa Savjeta Evrope i pozdravio napredak ostvaren u saradnji Savjeta Evrope sa Evropskom unijom, jer se radi o organizacijama sa istim vrijednostima i cilјevima.\nPo današnjem završetku 129. zasjedanja Komiteta ministara Savjeta Evrope ministar Crnadak će prusustvovati zvaničnoj ceremoniji predaje predsjedavanja Savjetom Evrope Francuskoj, koja će voditi ovu organizaciju do novembra 2019. godine.


Advokati u Brčkom čekaju izmjene zakona: Fiskalne kase ponovo pred poslanicima - Glas Srpske\nAdvokati u Brčkom čekaju izmjene zakona: Fiskalne kase ponovo pred poslanicima\nMilijana Latinović 25.09.2019 09:54\nBrčko - Skupština Brčko distrikta razmatraće danas prijedlog izmjena Zakona o fiskalnim sistemima kako bi se u idućih godinu dana advokatska djelatnost izuzela iz procesa fiskalizacije, a advokati vratili u pravosudne institucije do pronalaska konačnog rješenja.\nIstakao je to za “Glas Srpske” član protestnog odbora advokata iz Brčkog Mirko Simić, naglasivši da je početkom ove sedmice Vlada Brčko distrikta usvojila prijedlog izmjena spornog zakona.\n- Prema mojim informacijama, Vlada je u ponedjeljak usvojila smjernice prema kojima bi trebalo da bude formirana komisija koja će uskladiti te propise distrikta sa propisima u Republici Srpskoj i FBiH, gdje advokatska djelatnost nije obuhvaćena fiskalizacijom, a sutra bi taj prijedlog trebalo da bude pred poslanicima i mi očekujemo pozitivno rješenje - pojasnio je juče Simić.\nDodao je da je tim izmjenama predviđeno da advokatska djelatnost u Brčkom bude izuzeta iz sistema fiskalizacije na godinu dana, a da se u tom periodu uradi konačno rješenje za advokatsku i druge djelatnosti koje bi trebalo da budu izuzete.\n- Ovo je četvrti put da parlamentarci raspravljaju o izmjenama Zakona o fiskalnim sistemima i nadam se da će konačno biti riješen ovaj problem - dodao je Simić.\nPodsjetio je da blokada svih pravosudnih institucija u distriktu traje od 26. aprila, kada je 36 advokata, koliko ih ima kancelarije u Brčkom, u znak protesta zbog obuhvata sistemom fiskalizacije, obustavilo rad pred tamošnjim sudovima, tužilaštvima i organima uprave, te dodao da je do sada odloženo više od 850 ročišta.\nKrajem juna okupili su se ispred Osnovnog suda u Brčkom u znak protesta, a podržale su ih advokatske komore Republike Srpske i FBiH.\nZakonom o fiskalnim sistemima Brčko distrikta, koji je usvojen 8. juna 2016. godine, advokatska djelatnost bila je izuzeta od obaveze registrovanja prometa putem fiskalne kase.\nMeđutim, Skupština distrikta je bez najave, odnosno nacrta ili prijedloga izmjena i dopuna Zakona o fiskalnim sistemima, na sjednici održanoj 17. oktobra prošle godine usvojila Zakon o izmjenama i dopunama Zakona o fiskalnim sistemima, kojim je propisala obavezu registrovanja prometa putem fiskalne kase u advokatskoj djelatnosti.\nMirko Simić je istakao da su inspektori Poreske uprave u Brčkom prije nekoliko dana kontrolisali sve advokate u distriktu i pokrenuli postupak s ciljem da ih natjeraju da nabave fiskalne kase.\n- Sačinili su zapisnike, svi advokati su izjavili prigovore na to, pa vidjećemo šta će se desiti. Možda dobijemo prekršajne naloge, a možda sve obustave nakon što budu usvojene izmjene zakona - rekao je Simić.


Šta je tečni naftni gas ? - Gile Gas\nTNG ima široku primenu, kao gorivo za automobile, gorivo u industriji i za domaćinstva, kao i u poljoprivredi. Ukoliko se koristi kao pogonsko gorivo upotrebljava se naziv AUTO GAS, a ako se koristi u domaćinstvu naziva se plin, butan, gas, propan – butan.\nDrago nam je što imamo mogućnost da našim potrošačima ponudimo TNG koji zadovoljava visoke standarde kvaliteta, ekološki je pogodan i zbog pristupačne cene obezbeđuje velike uštede u kućnom budžetu.\nTečni naftni gas sastavljen je od takvih ugljovodonika koji se na temperaturi okoline i atmosferskom pritisku nalaze u gasnom stanju. Osnovne komponente tečnog naftnog gasa su zasićeni ili parafinski ugljovodonici od kojih je naviše propana i butana.


Zvezdan Mitrović, trener ekipe iz Kneževine, najpre je imao razloga za zadovoljstvo, potom za očaj, a na kraju se - radovao.\nI ne čudi, njegov tim je vodio sa 13:2, pa gubio sa 45:55 sredinom treće četvrtine, da bi pitanje pobednika počeo da nagoveštava nakon što je serijom 16:4 preuzeo vođstvo (61:59).\nMeđutim, drama nije izostala. Kako drugačije i da se kaže za poslednji period meča, u kome su se ekipe čak deset puta smenjivale u vođstvu?\nU uzbudljivoj završnici konačan rezultat postavljen je s linije penala šest sekundi pre poslednjeg zvuka sirene, a onda napad gostiju iz Kazanja Džordan Tiodor nije realizovao, pa nije došlo do produžetka.\nRuski grad će biti domaćin drugog meča, u petak 30. aprila, a i eventualne majstorice, dva dana kasnije.


Wooden Ambulance predstavlja video "Girls Who Smoke" | FatHipster\nHomeWooden Ambulance predstavlja video "Girls Who Smoke"\nSubotička mnogočlana muzička grupa Wooden Ambulance objavila je novi video spot za pesmu "Girls Who Smoke". Ovo je osmi video-singl s albuma "Redville" koji je 2019. godine objavljen u saradnji benda s izdavačkom kućom Pop Depresija/Kišobran.\n"Redvile" je pravo malo remek delo, a ako album niste slušali do sada - ovo može da bude zaista kao neko putovanje o kojem ste dugo maštali. Neke priče moraju da se ispričaju, a priča o "Redviileu" je jedna od onih koja nikako nije htela da se završi... Prkosila je vremenu, životu, zdravstvenim problemima, ličnim brodolomima, odlascima i dolascima, počecima i krajevima ljubavi i sada je spremna da je čuju svi koji to žele. Okupite se okolo, tu je Čovek sa gitarom, to su brojni talentovani muzičari koji su uložili sebe i svoje znanje u nešto što je najbolje ostvarenje ovog subotičkog kolektiva u jednoj neverovatnoj karijeri koja zaslužuje HBO seriju. Ovo nije Amerikana, ovo nije bluz, ono nije kantri, ovo nije rokenrol... Ovo je krik čoveka koji je preživeo i koji je krenuo dalje.


Bujanovac – Crveni krst Bujanovac, uz finansijsku podršku Službe Koordinacionog tela Vlade Republike Srbije za opštine Preševo Bujanovac i Medveđu, od septembra 2019. godine realizuje projekta „Stop nasilju – stop diskriminaciji”, čiji je cilj smanjenje nasilja među mladima, sprečavanje diskriminacije i elektronskog nasilja, kao i bezbednost dece na internetu.\nProjektne aktivnosti su bile radionice sa decom nižih i viših razreda osnovne škole, ulična akcija, kao i tribina za roditelje, prosvetne radnike i mlade iz opštine Bujanovac, koja je održana u prostorijama SC „Mladost” u Bujanovcu.\n„U okviru projekta smo organizovali tribinu za roditelje, prosvetne radnike i mlade u opštini Bujanovac na temu bezbednost dece na internetu, sprečavanje nasilja na internetu i diskriminacije među mladima. Panelisti na tribini su bile predstavnice Ministarstva trgovine, turizma i telekomunikacije Emina Beković i Bojana Žujović. Prisutnima na tribini su prezentovane opasnosti koje mladi mogu da dožive na internetu i način kako da se zaštite“, rekao je Vlastimir Stojković iz Crvenog krsta Bujanovac.\nZaključak sa tribine je da roditelji nemaju saznanja o aktivnostima svoje dece na internetu i da treba da razgovaraju sa njima i da ih upozore na opasnosti koje ih vrebaju na internetu.\nIzvor: Jugpres, Bujanovačke i Koordinaciono telo


Laguna - Bukmarker - Sudski slučajevi koji su potresli Srbiju – knjiga „Pod pritiskom“ Vladimira Vučinića - Knjige o kojima se priča\nPrema rečima Vladimira Vučinića, motivaciju je pronašao u nastojanju da široj javnosti približi sudijski poziv iz jednog drugog, javnosti malo poznatog ugla. Kakva zaista u praksi može da bude karijera jednog sudije, kakva su njegova razmišljanja povodom predmeta u kojima je sudio, kako se oseća kada treba da uđe u sudnicu u kojoj ga čeka preko sto procesnih učesnika, zašto se karijera, koja je bila nadasve uspešna, tako završila?\n„Smatrao sam da imam obavezu da napišem ovu knjigu, jer se radi o javnoj funkciji, od koje zavise sudbine drugih ljudi i o kojoj se često javno govori. Pored pomenutog, motiv je bio i taj da čitaocima prikažem neke slučajeve u kojima sam učestvovao kao sudija, od kojih je za većinu iz ove knjige javnost bila izuzetno zainteresovana, u toj meri da čak u vreme kada su se odvijala suđenja nije bilo informativne emisije da se nisu detaljno navodila.“\nSvi postupci o kojima piše Vučinić ili su odavno završeni, neki i u skorije vreme, a u svega nekoliko još nije doneta pravnosnažna presuda iako traju više godina. U knjizi se ne komentarišu dokazi, niti prejudicira konačna odluka. Gotovo sva suđenja o kojima je pisao su bila javna, sledstveno svi podaci su javni, ili dostupni javnosti.\nNjegova odluka kao sudije da vrati putnu ispravu Miroslavu Miškoviću tokom sudskog procesa izazvala je medijsku hajku i interni mobing koji su ga primorali da se posle četvrt veka sudijske prakse, mimo svoje volje i uprkos priznanjima, preseli u advokaturu.\n„Sudijski poziv je jedan od retkih u kojem se traga za istinom. Šta se dešava i koliko može da boli neistina, naročito ako je izgovorena javno, u vezi sa jednim mojim postupanjem i zakonitom odlukom koju sam doneo, šta je protiv mene potom preduzeto, zbog čega sam bio izložen disciplinskom progonu i kako se završio ’moj slučaj’, smatrao sam da isto tako treba da napišem i otrgnem od zaborava. Ako ni zbog čega drugog onda upravo zbog istine“, istakao je Vučinić. „U tom smislu se ova knjiga mogla tako zvati, ali je ipak primat dobio naslov ’Pod pritiskom’, koji ne samo subjektivno već i objektivno odslikava dominantno osećanje i prilike kojima sam kao sudija bio izložen, što je, konačno, uslovilo da na lični zahtev napustim poziv koji sam najviše voleo i bio mu posvećen.“\nKnjigu „Pod pritiskom“ nekadašnjeg sudije Vladimira Vučinića možete potražiti od utorka 26. oktobra u svim Delfi knjižarama, Laguninim klubovima čitalaca, onlajn knjižari delfi.rs, kao i na sajtu laguna.rs.


Roomba usisivači postaju pametniji i samostalniji | PC Press\nRoomba usisivači postaju pametniji i samostalniji\n25. avgust 2020. Milan Živković\nRoboti usisivači skupljaju više od prašine u domovima svojih vlasnika, a još se 2017. govorilo o tome da bi informacije koje su prikupili mogle da posluže i u svrhe koje nisu u vezi sa čistoćom životnog prostora. Proizvođač je najavio da sada postaju još pametniji, te samostalniji.\nPametni Roomba čistači koriste tehnologiju mapiranja da bi upamtili raspored prostorija u domovima vlasnika. Opremljeni su uređajima koji mogu da zabeleže različite vrste podataka – od toga koje je veličine određena prostorija, do toga kako je nameštaj u njoj raspoređen. Već neko vreme se govori o tome da bi podaci koje su usisivači prikupili mogli da koriste za bolje funkcionisanje uređaja koji će opremati pametne domove, kao što su zvučnici i klima uređaji, a mogli bi da pomažu i u pronalaženju nekretnina koje su na prodaju.\nNajskuplji Roomba usisivači se već samostalno prazne, te rade u tandemu sa pametnim džogerom Bravaa. Sada su dobili i platformu “Genius Home Intelligence”, koja će poslužiti za to da usisivači svoje zadatke obavljaju „prirodnije“, te samostalnije – bez ručnog programiranja. Kompanija iRobot razvila je i Home aplikaciju, koja stiže na iOS i Android, te funkcioniše sa svim proizvodima koji imaju Wi-Fi konekciji i dolaze od istog proizvođača. Tako bi usisivači uskoro mogli da počnu da čiste na svoju ruku, na primer kada vlasnik izađe u šetnju, a kako bi što manje ometali prirodan tok života.\nUređaji bi uskoro mogli da budu kao iz bajke, samostalni i uslužni, puni korisničkih podataka.\nTagovi: Bravaa, irobot, pametni domovi, roomba\n← Blizzard sprema World of Warcraft animiranu seriju\nFBI upozorava na glasovne phishing kampanje →


Uvodi se novi granični prelaz Ljubovija-Bratunac - FILTER\nUvodi se novi granični prelaz Ljubovija-Bratunac\nMinistar unutrašnjih poslova Srbije Aleksandar Vulin izjavio je danas da se Prijedlogom zakona o potvrđivanju sporazuma između Vlade Srbije i Savjeta ministara uvodi novi granični prelaz Ljubovija-Bratunac.\nVulin je pozvao poslanike da podrže sporazume koji su na dnevnom redu, rekavši da svaki sporazum koji se napravi sa zemljama u okruženju jeste sporazum koji i građanima otvara mogućnosti i daje im priliku da obavljaju svoje obaveze jednostavnije.\n– Logično je da ljudi koji žive s obje strane Drine jednostavnije sarađuju. Otvaranjem novog mosta prema nekim mjestima ćemo skratiti put za 60 kilometara, a na mostu će biti prva zajednička tačka prelaza – rekao je Vulin.\nTags: Bosna i Hercegovina granični prelaz Srbija\nPrethodna Uvodi se novi granični prelaz Ljubovija-Bratunac\nSledeća Srpska u zalihama nema ni kap ulja ni kap goriva


RTCG - Radio Televizija Crne Gore - Nacionalni javni servis :: Region :: Vlada Kosova odlučila da 28. juna otvori aviosaobraćaj\n24. 06. 2020. 09:01 >> 08:58 0\nVlada Kosova odlučila da 28. juna otvori aviosaobraćaj\nVlada Kosova je sjuče usvojila predlog da se otvori aviosaobraćaj koji je prekinut sredinom marta zbog pandemije koronavirusa.\nVlada je na sjednici, na zahtjev Ministarstva zdravlja, ukinula odluku o privremenom obustavljanju svih linija za avionsko putovanje na aerodromu u Prištini, osim vojnih letova i medicinskih hitnih slučajeva (MEDIVAC), saopšteno je iz Vlade Kosova.\nOdlukom koju je danas usvojila Vlada vazdušni saobraćaj se nastavlja 28. juna i Međunarodni aerodrom "Adem Jašari" otvara se za redovne linije, koje se vraćaju u roku od jednog dana, uz pojačane mere bezbednosti, s prioritetom javnog zdravlja i sprečavanjem širenja COVID-19.\nSvim putnicima koji ulaze u Republiku Kosovo preporučuje se negativan RT-PCR test, ne stariji od četiri dana.\nVlada je odlučila da omogući održavanje javnih okupljanja, kao što su sportski događaji, konferencije, okrugli stolovi, svadbe i otvaranje bazena.


Medojević u Pressingu: Zapad poslao poruku Đukanoviću, trenutak iskoristiti za radikalni rez | N1 Srbija\n15.09.2020. |20.40 >21.33 |\nJedan od lidera koalicije koja je na izborima u Crnoj Gori osvojila većinu, predsednik Pokreta za promjene Nebojša Medojević izjavio je u Pressingu da pregovaraju sa manjinskim partijama (Bošnjaka i Albanaca) koje su, kako kaže, dobile jasan signal posle čestitke ambasadorke SAD. Dodaje da im je cilj da povećaju formalnu, malu većinu. Kaže da je lideru DPS-a ovog puta međunarodna zajednica poslala jasnu poruku da ne koristi trikove kao 2016, kad je "organizovao lažni državni udar". Ovaj trenutak treba iskoristiti za radikalan rez, dodao je.\nĐukanović: Nedavni izbori potvrdili napredak u demokratskom razvoju Crne Gore\nPredsednik Pokreta za promjene kaže da su izbori u Crnoj Gori bili nefer i nedemokratski, da su postojali pritisci i ucene, da je bilo više upisanih birača, i da je retkost da se u tim uslovima iskaže volja građana - da pobede na način koji nije zabeležen - "bez ikakvog incidenta i kapi krvi, iako su mnogi sumnjali da će to mirno da se odigra".\nSmatra da je tu ključnu ulogu odigrao međunarodni faktor, za razliku 2016. godine, kada su, kako podseća, "Demokratski front i opozicija takođe pobedili režim Đukanovića", ali je "on (Đukanović) na izborni dan, u saradnji sa bezbednosnim službama, organizovao lažni državni udar" i smanjio izlaznost za pet do sedam procenata i pobedio jedva sa jednim poslanikom razlike. Ovaj put je međunarodna zajednica poslala jasnu poruku da mu ovog puta ne padnu na pamet takvi trikovi i da mora da se poštuje volja birača, dodao je Medojević.\nDesila se, kaže, velika istorijska promena, ali pre svega zbog stava SAD, Velike Britanije i Nemačke, pa "Đukanović nije posegao ovog puta za arsenalom mogućih incidenata kao 2016". Crna Gora je zemlja članica NATO i kandidat za ulazak u EU i vrlo je važno bilo da jedna takva država sprovede izbore mirno i mislim da je to to, naveo je Medojević.\nU toku su, preneo je, razgovori sa partijom manjinskih naroda - Albancima i Bošnjacima. "Nama je cilj da povećamo formalno malu većinu, kod jednog poslanika, i kako stvari idu, posebno posle podrške ambasadorke SAD - da je to bio jasan signal partijama manjina da je ova Vlada demokratski izabrana, da neće menjati spoljnopolitički kurs Crne Gore, da će se boriti protiv korupcije i kriminala i da bi bilo dobro da se pridruže većini", rekao je u Pressingu Medojević.\nNa pitanje kome pripadaju mandati u Crnoj Gori, Medojević kaže da, po Ustavu, pripadaju poslanicima. Govoreći o mogućnosti da dođe do promene izborne volje na taj način - po konstituisanju Skupštine Crne Gore i pregrupisavanjem, Medojević kaže da su sa svih adresa iz međunarodne zajednice stigle čestitke o pobedi, tako da bi "svaki takav pokušaj od međunarodne zajednice bio doživljen kao napad na demokratiju i volju građana".\nĐukanović je iskusan političar, zna da pročita poruke koje je dobio sa Zapada i zna da za jednu takvu avanturu nema podršku, naveo je Medojević.\nMedojević smatra da u Crnoj Gori neće biti klasične kohabitacije\nUpitan u kom pravcu će ići kohabitacija, Medojević ponavlja da su prvi put u istoriji Crne Gore, "mirno, na izborima, smenili jednu totalitarnu vlast", i dodaje da imaju 15 dana da formiraju Skupštinu Crne Gore, da treba da se zakaže konstitutivna sednica parlamenta da bi se izabralo rukovodstvo parlamenta i da bi se verifikovala većina. "Naš kandidat za premijera, gospodin Zdravko Krivokapić ima već 41 poslanika, koliko mu je minimalno potrebno da traži mandat od Đukanovića, i mi se nadamo da će biti tri ili četiri mandata više", navodi.\nMedojević kaže da u Crnoj Gori neće biti klasične kohabitacije. "Ovo je specifična situacija - kako će se ponašati parlamentarna većina i Vlada prema diktatoru koji je predsednik države", naveo je, dodajući da treba prvo da konstituišu tu većinu, pa da iznesu neke strategije i ideje.\nKaže da je Đukanović ostavio "brojne dokaze za krivična dela" i ukoliko uspeju brzo da sprovedu reforme i očiste tužilaštvo i pravosuđe od njegovih (Đukanovićevih) ljudi, da bi "vrlo brzo bio suočen sa istragama", da bi se doveo u pitanje i njegov imunitet, o kom odlučuje skupština. Dodaje da će se, među glavnim pitanjima, postaviti ono o ulozi Đukanovića u "zločinima, korupciji..." Dodaje da Đukanović ima lobiste i u SAD i EU. Smatra da on gubi međunarodnu podršku, ističući da razna međunarodna tela govore da je ključni problem Crne Gore korupcija i to što imaju kriminalne kartele "koji su povezani sa službama bezbednosti" i postaju sve ozbiljnija pretnja i SAD i zemljama Evrope.\nMedojević kaže da je, po Ustavu Crne Gore, sva vlast u Vladi, a da procentualno oko pet posto vlasti otprilike ima predsednik - Đukanović.\nPodsetio je na sporazum koji su potpisali predstavnici koalicije, i naveo da samo treba da rade na reformama i poštuju spoljnopolitičke prioritete Đukanovićeve vlade - odnosno da nema nikakvih promena kad je u pitanju status Crne Gore u NATO-u, da nema povlačenja priznanja Kosova, niti pokretanja i insistiranja na identitetskim pitanjima. Kaže da je to prihvaćeno i od strane srpskih partija, da niko nije imao primedbu, da su morali da progutaju najveću žabu, kako bi Đinđić rekao, i da je Rusija bila neutralna, "a pozicija Srbije vrlo korektna i neutralna, bez nekih prevelikih mešanja".\nNaveo je da je pred njima period kada treba da rade na reformama, ali i da se bore protiv narko-kartela, švercovanja cigareta, sive ekonomije i dodaje da je uveren da će odmah za to dobiti podršku međunarodnih faktora.\nKaže da će tu doći do napetih situacija, jer "Đukanović ima veliki novac i veliku moć", ali kaže da ono što je stekao kao utisak u komunikacijama sa predstavnicima međunarodne zajednice, jeste da postoji jasna želja da se nova Vlada Crne Gore pomogne - ukoliko bude radila na reformama i ukoliko bude radila na demokratskim procesima.\nĐukanović nije kao Milošević\nMedojević kaže da Đukanović nije kao (Slobodan) Milošević koji je mislio da je iznad međunarodne zajednice, navodeći da se već videlo da je mirno prihvatio poraz i napravio prvo opoziciono okupljanje pristalica koje su se posle toga mirno razišle, dodajući da mu to daje optimizam da će se tranzicija vlasti obaviti na miran način.\nIpak, navodi, sigurno će (Đukanović) odgovoriti i neće mirno gledati na to ako se agresivno krene sa otvaranjem dosijea, ili sa revizijom ključnih privatizacija u kojima su učestvovali članovi njegove porodice. "Zato sam rekao da nova Vlada mora te osetljive i rizične aktivnosti koordinirati sa međunarodnom zajednicom. Mi moramo da demontiramo najopasniju mafiju Evrope, koja je imala i međunarodnu podršku".\nNavodi da je na sreću Crna Gora mala i da se ne radi o velikom broju ljudi, dodajući da se zna ko su ljudi koji su se bavili drogom ili švercovanjem cigareta. "Informacije imamo, dokaza imamo dosta, sada samo treba da napravimo jednu snažnu Vladu koja će da radi na reformama", dodao je Medojević.\nOrganizovani kriminal u Crnoj Gori nije samo problem regiona, već i Evrope i SAD, "povezan je sa službama bezbednosti i sa Đukanovićem lično", tu nas čeka ozbiljan posao, a ja već imam ozbiljan signal da ukoliko krenemo u rat sa kriminalom i korupcijom, da ćemo dobiti ozbiljnu podršku, naveo je gost Pressinga.\nNavodi da je atmosfera litija dovela i do poverenja u njih, iako su "službe izazivale sporadične incidente i prljave stvari", kao što su bila dešavanja u Pljevljima.\nO slučaju Duška Kneževića i inicijativi Medojevića za zabranu DPS\nUpitan o slučaju biznismena Duška Kneževića, protiv kog se vodi sudski postupak, Medojević kaže da ima mnogo procesa sa političkom pozadinom, kakav je i taj, i da će nova vlast uraditi sve da u sudove dođu profesionalci. Mi smo na testu da pokažemo da smo jedna demokratska opcija, naveo je. Od brzine reformi i obnove našeg uništenog pravosuđa, zavisiće sudbina tih procesa, mi nećemo štititi nikoga niti ćemo progoniti ikoga montiranim procesima, mi želimo pravnu državu, rekao je. Ishod ćemo ostaviti pravosuđu, dodao je.\n"Ne smemo dozvoliti da protagonisti tog kontrolisanog pravosuđa ostanu na pozicijama, jer onda smo, što kaže narod, džabe\nAko Đukanovićevi ljudi ostanu u pravosuđu, džaba smo krečili\nkrečili. Oni će da se reorganizuju, povežu... Đukanović je milijarder, on ima dovoljno resursa, s svojom porodicom, da kupi ljude, da organizuje, da tako kažem, neku kontrarevoluciju i kontraudar i sudbina ove zemlje je u rukama ove vlade i ja se nadam da ja i moje kolege, koje se godinama bore, nećemo propustiti ovu istorijsku priliku da od Crne Gore napravimo stabilnu, demokratsku državu".\nMedojević je podsetio da je nakon Afere "Snimak", 2013. godine, kada se, kako kaže, videlo kako se dogovaraju "da prekrše Ustav i zakone i kupuju i ucenjuju ljude" - da je tada podneo inicijativu za zabranu rada DPS nadležnim institucijama, koje su morale da to prenesu Ustavnom sudu. Kaže da je još tada bilo pravnih argumenata za takvu inicijativu, ali da sedam godina ne dobija nikakav odgovor i dodaje da će se u okviru nove Vlade zalagati, u skladu sa međunarodnim standardima, da se ta "partija kao političko krilo organizovanog kriminala zabrani". Dodao je da uz Aferu Snimak tu još ima mnogo toga - zloupotrebe na izborima, zatim, kako kaže, umešanost u kriminalne radnje...\nMedojević priznaje da je po tom pitanju radikalniji od svojih kolega iz koalicije i dodaje da smatra da su dvehiljadite zabranjeni SPS i SRS - da bi Srbija išla sasvim drugim putem.\nKaže da je to "partija koju vežu interesi, a ne ideologija" i da se zato sada pojavljuju "preletači". Smatra da će se iz te partije izdvojiti neke partije, ali da je, kako kaže, DPS završio svoju misiju.\nOn navodi i da upozorava svoje kolege da bi tolerisanje jednog takvog sistema koji je 30 godina bio napravljen "da krši ljudska prava, da pljačka državu" i, kako kaže, da omogući srastanje kriminala sa državnim institucijama, bilo opasno. Zalaže se za otvaranje dosijea službi bezbednosti i za objavljivanje imena saradnika, ali, kako kaže, ne svih, nego onih koji su pratili opoziciju, novinare, nevladine funkcionere... Kaže da služba državne bezbednosti imaju njegov dosije i da ga prisluškuju.\nDa su dvehiljadite zabranjeni SPS i SRS - Srbija bi išla sasvim drugim putem.\nProces lustracije će očistiti državne organe od onih ljudi koji su kršili Ustav i zakone i u međuvremenu se obogatili, i zalažem se da se oni odstrane iz tih institucija kao neprijatelji demokratije, kaže Medojević, napominjući da Slovenija ima najbolje iskustvo otvaranja dosijea službi.\nTo će možda biti najteži rezi u Crnoj Gori, kaže. To je, dodaje, njegov stav, stav Pokreta za promjene i Demokratskog fronta, i dodaje da za sada nemaju konsenzus oko toga u koaliciji, ali navodi da će pokušati da ubedi kolege.\nIpak, kaže, ima mnogo stranaka u koaliciji i moraju da prave kompromise. Ništa što on priča, kaže, nije uslov za formiranje Vlade i o svemu će tek razgovarati.\nCrnogorska mafija rizik i za Evropu i SAD\nMedojević kaže da su ocene bezbednosnih profesionalaca takve da je crnogorski narko-kartel (koji se odvojio u dva kartela) najmoćniji u Evropi, i da predstavlja bezbednosni rizik i za Evropu i za SAD. Dodaje da se njime bave najveće svetske bezbednosne agencije, DEA...\nGovoreći o bezbednosti, kaže da će rizik imati kad formiraju vlast i kada se formiraju linije za tu borbu, a krenu akcije čišćenja njihovih ljudi u bezbednosnim strukturama, policiji, tužilaštvu... Kaže da se radi o opasnom problemu, i da će mafija sigurno planirati opasne aktivnosti, podsećajući da oni imaju toliko veliku logistiku da "ubijaju po Ukrajini, Grčkoj, Španiji a da ne pričamo po Beogradu".\nMoraćemo posebno da vodimo računa o ljudima koji će operativno to da rade, ističe Medojević, koji dodaje da je "prednost što je Crna Gora mala i da se tačno zna ko je u službama na spisku onih koji se bave švercom cigareta, ili na spisku škaljarskog klana". To je prednost naša - što ne moramo da istražujemo ko su ti ljudi, ali moramo da zaštitimo ljude (koji se bave njima), dodao je.\nO medijima i prosrpski orijentisanim partijama\nUpitan o tome kakav će biti odnos prema medijima, Medojević kaže da su im oni saveznici, sabornici.\n"I ukoliko ja budem vodio neku od ovih linija borbe protiv kriminala i korupcije, mediji će biti sastavni deo tima za obnovu i oporavak Crne Gore od ovog što smo imali prethodnih 30 godina. To ne znači da će da budu naši poslušnici ili apologete", naveo je.\nGovoreći o dogovoru i sporazumu, kaže da se "naravno radi o velikoj žrtvi kolega prosrpski orijentisanih partija" ali kaže da vidi da birači to shvataju - da je to žrtva koju su morali da podnesu, da bi se krenulo u reformu, pravdu, da bi se dobili novi poslovi, socijalna zaštita, da više nema građana prvog i drugog reda...\nOdgovornost je na nama - da se naši birači ne osete prevarenim, dodao je.\nSva ta pitanja će sigurno doći na red, i rešavaćemo ih u jednom demokratskom okruženju, tražeći taj crnogorsko - srpski balans u društvu po principu "sva prava svima", i ne samo kad su u pitanju Srbi - i Albanci i Bošnjaci nisu zadovoljni, zaključio je gost Pressinga.\nPressing Nebojša Medojević Crna Gora izbori škaljarski klan kavački klan Milo Đukanović DPS\nKlačar očekuje da Srbija dobije Vladu krajem septembra ili početkom oktobra 15.09.2020.\nUkoliko je sistem u Crnoj Gori tako loš a imajući u vidu male ljudske resurse Crne Gore misli da će sistem samo biti nasledjen a ne promenjen. Državni tužilac se bira kvalifikovanom većinom a za to su potrebni glasovi DPSa SD i SDPa i manjina. Reforma pravosudja ce se svakako zaglibiti kao u Srbiji i za dve godine CG će dobiti svog malog AV\nE, ako vas zapad podrzava, to znaci da ste samo drugo pakovanje.\nOvo isto je pricao AV do 2012te, a onda napravio neuporedivo vecu stetu, unistio demokratiju, ugazio Ustav i slobode. Koliko treba biti naivan pa verovati da ce ovaj i drugi AVovi puleni u CG uraditi drugacije??? Ovakvi ce CG doneti jos vece probleme, bedu, bezakonje, rasulo kakvo imamo ovde u Srb. Crnogorci dobrodosli u pakao neoradikalstine!


KOMS proslavio Međunarodni dan mladih - šta su sledeći koraci? | KOMS\nKOMS proslavio Međunarodni dan mladih – šta su sledeći koraci?\n14/08/2017 14/08/2017 by KOMS Comment ClosedKategorija: Vesti\nSvake godine, 12. avgusta u svetu se obeležava Međunarodni dan mladih. U Srbiji se ovaj datum slavi od 2007. godine, a svake godine Ujedinjene Nacije proglašavaju drugačiji slogan pod kojim se slavi – ove godine to je bio Youth Building Peace. Krovna organizacija mladih Srbije je uoči ovogodišnjeg Dana mladih organizovala dva događaja, a podržala i događaj Kancelarije za mlade Grada Beograda.\nKako Ministarstvo omladine i sporta svake godine radi istraživanje o položaju i potrebama mladih ljudi u Srbiji, KOMS je ove godine, uz podršku Beogradske otvorene škole i Kraljevine Švedske, izradio Alternativni izveštaj o položaju i potrebama mladih (Izveštaj možete besplatno preuzeti ovde). Izveštaj je predstavljen 11. avgusta u Medija centru gde su u diskusiji učestvovali Boban Stojanović, saradnik KOMS-a, Jelena MIlanović, predsednica KOMS-a, Snežana Klašnja, pomoćnica ministra Vanje Udovičića, narodni poslanik Ognjen Pantović, narodna poslanica dr Ana Stevanović, Duško Krstić, koordinator Kancelarije za mlade Obrenovac i Ivana Volf, predstavnica Nacionalne asocijacije praktičara i praktičarki omladinskog rada.\nKao najznačajniji rezultati i zaključci Izveštaja istaknuti su podaci o poverenju mladih u institucije, migracijama mladih, izloženost diskriminaciji i nasilju i zainteresovanost za politička dešavanja. Neke od podataka možete pogledati na infograficima ispod:\nU subotu, na sam Međunarodni dan mladih, održana je proslava u Kulturnom centru Grad gde smo se osvrnuli na važnost ovog dana za sve mlade u Srbiji i svetu, nagradu MladGrad i neke od najvažnijih rezultata iz Alternativnog izveštaja koji treba da nam ukažu tačke fokusa za dalje delovanje. Tom prilikom je Jelena Milanović, zajedno sa Marijom Vujković iz Građanskih inicijativa, predstavila koncept nagrade MladGrad i želju da se sledeće godine ona podigne na nivo prestižne nagrade koju će dobiti grad koji najviše brine o mladima i omladinskoj politici. Samim tim, KOMS će podržati decentralizaciju omaldinske politike i olakšati delovanje subjekata na lokalu. Zorica Labudović, predstavnica Ministarstva omladine i sporta, podsetila je na važnost saradnje koja postoji između civilnog i javnog sektora i predstavila aktivnosti koje se događaju širom Srbije povodom ovog praznika. Ona je pozvala sva ministarstva da kroz saradnju sa Ministarstvom omladine i sporta zajedno rade na poboljšanju položaja mladih.\nSa druge strane, KOMS je učestvovao i u programu Kancelarije za mlade Grada Beograda u Gnezdu gde je održan Sajam udruženja i gde smo predstavili svoje aktivnosti, ali i ukazivali na problem govora mržnje na internetu sa kojim se mladi sve češće susreću.\nKroz celodnevne programe kulturnog i obrazovnog karaktera koji se sprovode širom Srbije, veliki broj lokalnih samouprava, kancelarija za mlade, omladinskih organizacija i saveza, organizovane su akcije u cilju skretanja pažnje na pitanj mladh i važnost stvaranja uslova za unapređenje njihovog položaja.\nŠta su sledeći koraci?\nSvakako da je Međunarodni dan mladih veoma važan, međutim, KOMS apeluje da ne možemo dozvoliti da se mladima bavimo i o njima razgovaramo 12. avgusta, već ove teme moraju biti uvek aktuelne. S tim u vezi, planiramo da ubrzo počnemo sa radom na aktivnom učešću mladih na lokalnom nivou i lokalnim akcionim planovima. Takođe, želimo da uvedemo model strukturiranog dijaloga i da mlade konsultujemo za njima važna pitanja. Očekujte poziv za tribine i sastanke širom Srbije. Blagovremeno ćete biti obavešteni kada KOMS dolazi kod vas!


Bez zajedničkog nastupa svi smo gubitnici – Milovan Cicko Bjelica\nNačelnik opštine Sokolac Milovan Bjelica izjavio je da će bez zajedničkog nastupa u odbrani interesa Republike Srpske svi u Srpskoj biti gubitnici.\n„Zgrožavam se na dešavanja kakva su juče bila na sjednici Narodne skupštine Republike Srpske, jer sam uvijek bio za traženje kompromisnih rješenja, naročito kada je riječ o vitalnim interesima Republike Srpske“, rekao je Srni Bjelica povodom jučerašnjih dešavanja na sjednici parlamenta o Programu reformi BiH i ponašanja poslanika PDP-a Draška Stanivukovića i poslanika SDS-a Nebojše Vukanovića.\nBjelica je rekao da je očekivao da će se o ovom pitanju naći kompromis.\n„Očekivao sam da će po ovom pitanju naći kompromisno rješenje i da će svi poslanici Narodne skupštine zajednički braniti interese Srpskog naroda i Republike Srpske u cjelini. Ako smo složni, sigurno su šanse nikakve da može doći do bilo kakve štete po interese naroda u Republici Srpskoj“, izjavio je Bjelica.\nMB\t2019-12-24T17:12:15+02:00\t24.12.2019.|


„Delta“ gradi distributivni centar - Gradjevinarstvo.rs\n23.07.2014. | B-92\nKompanija „Delta holding“ počela je u Staroj Pazovi izgradnju distributivnog centra za hranu i robu široke potrošnje, u šta će biti uloženo 10,2 miliona evra. Kamen-temeljac postavili su predsednik „Delta holdinga“, Miroslav Mišković i predsednik Opštine Stara Pazova, Đorđe Radinović.\nIzvršni potpredsednik „Delta holdinga“ za operativne poslove Dejan Jeremić kazao je novinarima da će operativni centar biti završen krajem januara 2015. i da će u njemu biti zaposleno 400 mladih ljudi. Iz tog distributivnog centra svakodnevno će se otpremati roba za 15.000 kupaca širom Srbije, među kojima su i trgovinski lanci Delez i Idea.\nCentar na parceli od 10 hektara u prvoj fazi biće površine od oko 20.000 kvadratiih metara, a 2015. bi mogla da počne izgradnja druge faze sa još 14.500 kvadratnih metara skladišta.\nPredsednik Opštine Stara Pazova Đorđe Radinović izrazio je zadovoljstvo što domaća kompanija ulaže u tu opštinu gde je veliki broj stranih investitora. On je kazao da je industrijska zona, površine 300 hektara, u kojoj će biti „Deltin“ distributivni centar, namenjena za distributivne i logističke centre i tu će biti i Delezov centar, a najesen izgradnju će početi i austrijska kompanija „Ajmaks“.\nRadinović je istakao da su osnove uspeha Stare Pazove to što brzo izdaje građevinske dozvole - u roku od 30 dana, i to što su u blizini dva auto-puta: Beograd-Subotica i Beograd-Zagreb.\nNovi distributivni centar koji je investicija kompanije „Delta rilstejt“, postaće deo Delta transportnog sistema, kompanije koja se u okviru „Delta holdinga“ bavi pružanjem logističko-transportnih usluga. „Deltin“ centar će imati 26.000 paletnih mesta i moći da dnevno distribuira više od 3.000 paleta robe.


Home / Gradska hronika / Održana sednica Saveta okruga\nDanas je u prostorijama Pirotskog upravnog okruga održana sednica Saveta okruga na kojoj su predstavnici svih opština Pirotskog okruga na čelu na načelnicom Pirotskog okruga Draganom Tončić raspravljali o važnim pitanjima značajnim za funkcionisanje svih opština u Okrugu.\nIzmeđu ostalog, održana je prezentacija sistema elektronske pripreme i dostave materijala za sednice skupštine i opštinska/gradska veća. Raspravljalo se i o obezbeđenju kontinuiteta u sprovođenju Zakona o ozakonjenju kao i o predlogu termina za sastanak sa predstavnicima ministarstva građevinarstva, saobraćaja i infrastrukture. Izneta je i inicijativa udruženja penzionera za izgradnju gerontološkog centra.\n← Previous Story Krivične prijave za kradljivce\nNext Story → Rekonstruisana jedna strana trotoara u Takovskoj ulici


Menja se pravilo za proveru vozača na prisustvo narkotika - Društvo - Dnevni list Danas\nPočetna » Društvo » Menja se pravilo za proveru vozača na prisustvo narkotika\nFoto: Saobraćajna policija MUP\nPripadnici Uprave saobraćajne policije od Nove godine imaju odobrenje da kontrolišu vozače na prisustvo psihoaktivnih supstanci, rekao je Damir Okanović iz Komiteta za bezbednost saobraćaja.\nDamir Okanović je za RTS naveo da pripadnici Uprave saobraćajne policije od Nove godine imaju odobrenje da kontrolišu vozače na prisustvo psihoaktivnih supstanci.\n„Kontrola vozača pod dejstvom narkotika i ostalih psihoaktivnih supstanci je ranije bila kampanjska aktivnost, a zbog složenosti i aparature kojom se obavlja testiranje to nije bilo pravilo, međutim, od Nove godine to postaje stalna aktivnost, tako da svi oni koji imaju lošu naviku da sedaju za volan pod dejstvom narkotika i ostalih psihoaktivnih supstanci imaće razloga da budu zabrinuti“, navodi Okanović.\nObjašnjava da se u slučaju teže saobraćajne nezgode po pravilu radilo toksikološko testiranje kako bi se utvrdilo prisustvo psihoaktivnih supstanci, a sada će to, kako kaže, postati redovna situacija i u kontroli saobraćaja.\n„Pripadnicima saobraćajne policije pomažu i pripadnici kriminalističke policije, koji vrše procenu na licu mesta da li lice pokazuje sumnju da je pod dejstvom narkotika, a onda se tek pristupa testiranju. Dakle, zbog složenosti testiranja neće biti testiranje kao kad je u pitanju alkohol – da se svi vozači testiraju redom već samo ona lica čije ponašanje ukazuje na sumnju da su pod dejstvom psihoaktivnih supstanci“, objašnjava Okanović.\nOn je rekao da je tokom proteklog vikenda 16 vozača isključeno iz saobraćaja zbog upravljanja vozilom pod dejstvom psihoaktivnih supstanci, a osam zbog nasilničke vožnje.\nbezbednost u saobraćajusaobraćajna policija\n2 reagovanja na “Menja se pravilo za proveru vozača na prisustvo narkotika”\n23. januara 2021. u 08.52\nSetili se da je dogiran covek isto tako opasan.EUREKA!Mozda ne uzimaju lekove pa ne znaju da se prilikom uzimanja nekih lekova ne preporucuje upravljanje motornim vozilom,Ali sta ces, nisu oni krivi.To ne pise u programu politickih partija.No to se jasno vidi na kanalima americkih televizija I njihovih policijskih patrola.\n23. januara 2021. u 08.59\nHvala bogu da se neko setio da testira vozace na drogu. Jer, stice se utisak da u nasoj drzavi narkobiznis je polulegaluzovan, samo sto nisu jos poceli da daju subvencije za proizvodnju i prodaju droge.\nDruštvo • danas 11:42\nDSS: Regionalni vodovod jedino rešenje za Zrenjanin


Kurc: Pomoći zemljama zapadnog Balkana na evropskom putu - Vijesti Banja Luka\nFoto: N.N. | Kurc: Pomoći zemljama Zapadnog Balkana na evropskom putu\nTanjug 17.05.2018 10:15\nSOFIJA – Austrijski kancelar Sebastijan Kurc najavio je danas u Sofiji da će i tokom predsJedavanja Austrije EU, od 1.jula, približavanje Zapadnog Balkana biti prioritet, a da je želja da u tih šest mJeseci bude postignut napredak, posebno kada je riječ o Srbiji i Crnoj Gori.\n"Naš je cilj da svim zemljama pomognemo na njihovom putu približavanja EU. Sve te države nisu samo geografski, već i emotivno dIO Evrope. Jasan stav Austrije je da podržava te države na njihovom putu ka EU", objasnio je on.\nKurc je ukazao da Austrija u drugoj polovini ove godine preuzima predsJedavanje EU i da je sebi stavila za cilj da tokom svog predsJedavanja bude napretka u približavanju Zapadnog Balkana EU.\n"Posebno sam optimističan za Srbiju i Crnu Goru, a i kod Makedonije se nadam da ćemo napredovati u rješavanju spora oko imena", rekao je on.\nPohvalio je Bugarsku što je organizovala Samit, dodajući da je to bilo ispravno i da Austrija želi da nastavi, tokom svog predsjedavanja Uniji, da Zapadni Balkan ostane prioritet.\n"EU je neko vrijeme nudila Zapadnom Balkanu premalo perspektive, kada je prije par godina rečeno da neće biti proširenja, bez ikakvog razmišljanja i prilaženju tim zemljama. To nije bilo dobro. Raduje me što se evropska politika promijenila. Uvijek smo tražili snažan fokus na Zapadni Balkan i jasnu perspektivu", naglasio je Kurc.\nOn je ocijenio da je Samit simboličan akt, ali da može da izazove više dinamike.\n"Važno je i za nas da postoji evropska perspektiva za Zapadni Balkan, jer ako je nema onda će doći do rasta uticaja Turske i drugih na taj region, a to bi bilo loše po taj deo Evrope i nas, jer bi to moglo voditi ka radikalizacji, nacionalističkim tendencijama, koje nam ne trebaju, i etničkim podjelama na muslimane i nemuslimane", zakljucio je Kurc, podvukavši da je Zapadnom Balkanu potrebam evropski uticaj.\nSebastijan Kurc Zapadni Balkan


Dodik: Nemam pravo prihvatiti nižu ponudu za RŽR Ljubija | INFORMACIJA JE KAPITAL - Capital.ba\nDodik: Nemam pravo prihvatiti nižu ponudu za RŽR Ljubija\n21. apr. 2017. 15:36 Objavljeno u OSTALO\nBANJALUKA, Predsjednik Republike Srpske Milorad Dodik izjavio je danas da “Izrael investment grupa” za kupovinu akcija Rudnika željezne rude “LJubija” nudi 93 miliona KM i da niko nema pravo da u ime naroda prihvati ponudu “Arselor Mitala” od 63 miliona KM, koja je niža za 30 miliona KM.\n“Kompanija iz Izraela daje garancije da će zadržati postojeće radnike, zaposliti 300 novih i uložiti ogroman novac u opremanje rudnika, među kojima su i oni koji se trenutno ne koriste. Vlada Republike Srpske se opredijelila za firmu koja nudi najbolje uslove, što je u ovo slučaju firma iz Izraela”, rekao je novinarima Dodik i dodao da je vidljiva politizacija cijelog ovog slučaja.\nPredsjednik Srpske je podsjetio da je ugovorom iz 2002. godine Vlada Republike Srpske odlučila da “Arselor Mitalu” proda 51 odsto akcija RŽR “LJubija”.\n“`Arselor Mital` je prve dvije godine bio dobar partner, ali je onda počeo da kalkuliše sa transfernim cijenama i umanjuje dobit u Prijedoru, opredjeljujući se da sindikalni lideri okupe zaintersovane za taj posao. Svih tih godina Srpska je gubila znatan dio mogućnosti da pribavi dobit koja je premještana na pozicije gdje je ova firma sama i da ne dijeli vlasništvo sa bilo kim”, kaže Dodik.\nPrema njegovim riječima, RŽR “LJubija” je u zajedničkom vlasništvu “Arselor Mitala” i Republike Srpske u omjeru 51 prema 49 odsto.\n“To u praksi nije značilo ništa jer Republika Srpska nije mogla da odlučuje o bilo čemu, pa ni o raspodjeli dobiti. Poreska uprava Republike Srpske je utvrdila da je `Arselor Mital` smanjivao dobit zbog transfernih cijena, čime je koncentrisana dobit na većinskog vlasnika i Srpska oštećena za 400 miliona KM”, naveo je Dodik.\nOn kaže da je zbog toga Srpska odlučila da proda svoj dio akcija, pri čemu nije isključen “Arselor Mital”.\n“Razgovarao sam sa liderom DNS-a Markom Pavićem, koji je rekao da je situacija u Prijedoru takva kakva jeste, da je motivisana poznatim razlozima i da njegova stranka nije u mogućnosti da podrži prijedlog Vlade. Vlada je veoma odgovorno uputila sve na dalje odlučivanje u Narodnu skupštinu Republike Srpske, a kakva će odluka biti – vidjećemo”, rekao je Dodik.\nGovoreći o saradnji Srpske sa “Zarubežnjeftom”, Dodik je naglasio da ova kompanija planira da zadrži poslovanje u Srpskoj i broj zaposlenih i da je prošle godine zabilježena dobit.\n“To je najvažnije za Republiku Srpsku. Informisan sam i da je zagađenje vazduha u Slavonskom Brodu u Hrvatskoj, kada ova kompanija nije poslovala, bilo veće, nego sada. Srpska nije odustala ni od gasovoda koji bi prolazio kroz Republiku Srpsku iz pravca Zvornika”, kaže Dodik. Srna\nKljučne riječi: dodik, ponuda, prodaja akcija, rzr ljubija\nSkupštinski odbor traži povlačenje odluke o prodaji Rudnika željezne rude “Ljubija”\nDodik: Ekonomija Srpske je održiva, uprkos brojnim izazovima\nMitrović odbio ponudu Cvetkovića


Lokalizovan požar u Rugovskoj klisuri • RTK\nMinistarstvo unutrašnjih poslova Kosova saopštilo je da je požar koji je juče izbio u Rugovskoj klisuri, odnosno kod nacionalnog parka Prokletije, lokalizovan.\n„Vatrogasne jedinice iz regiona Peći i Đakovice angažovane su punim kapacitetom na gašenju požara. Istovremeno, na gašenju požara angažovana je kosovska policija, sa svojim specijalnim jedinicama i Kosovskim bezbednosnim snagama“, naveo je na Fejsbuku kosovski ministar Đeljalj Svećlja (Xhelal Sveçla).\nIpak, kosovski mediji su kasno večeras izvestili i da su se u gašenje požara uključili i helikopter(i) KFOR-a, a to je potom potvrdilo i ministarstvo unutrašnjih poslova.\nVeliki požar zahvatio je ove nedelje deo planina u okolini sela Mali Štupelj i Veliko Ribare u Rugovskoj klisuri, koja se nalaze u blizini Nacionalnog parka „Prokletije“. Požar koji je izbio ove nedelje vatrogasci iz Peći zajedno sa šumarima Direkcije Nacionalnog parka „Prokletije“ uspeli su da ugase, međutim, vatra se ponovo rasplamsala u petak, javljali su tada kosovski mediji.\nTeren za gašenje bio je veoma nepristupačan, a kako su vatrogasci kazali ranije, bili su u nemogućnosti da pošalju vozila na mesto događaja usled nedostatka puta, pa su morali kilometrima da hodaju, predvidevši i da će se požar i raširiti.\nPrema jučerašnjim i preliminarnim informacijama, požar je najverovatnije izazvan nepažnjom građana, ali će se konačne informacije izneti nakon istrage koja će uslediti kasnije, posle lokalizacije vatre.\nDirekcija Nacionalnog parka „Prokletije“ ujedno apeluje na stanovnike, posetioce na ovom području, korisnike imovine i ostale građane da budu izuzetno oprezni i spreče pojave požara i njihovog širenja u parku.


N1 - 04.11.2019\nBistu bivšeg premijera Rusije Jevgenija Maksimoviča Primakova su u Ruskom domu u Beogradu otkrili njegova udovica Irina Primakova i autor biste, a ceremoniji je prisustvovao i predsednik Srbije Aleksandar Vučić koji je Primakova nazvao ocem savremene ruske diplomatije koji je ...\nBocan-Harčenko: Primakov voleo i poštovao srpski narod\nTanjug - 04.11.2019\nBocan-Harčenko: Primakov voleo i poštovao srpski narod Jevgenij Primakov mnogo je voleo Srbiju i srpski narod, kazao je danas ambasador Ruske Federacije u Srbiji Aleksandar Bocan-Harčenko nakon otkrivanja biste nekadašnjem ruskom premijeru i ministru spoljnih poslova u Ruskom ...\nRTS - 04.11.2019\nBista bivšeg ruskog premijera i ministra spoljnih poslova Jevgenija Primakova, koji se u Srbiji pamti po "zaokretu iznad Atlantika" i otkazivanju posete SAD-u zbog početka NATO bombardovanja SR Jugoslavije, otkrivena je u Ruskom domu u Beogradu povodom obeležavanja 90 godina od ...\nDanas - 04.11.2019\nBista Primakova otkrivena u Ruskom domu Bista bivšeg ruskog premijera i ministra spoljnih poslova Jevgenija Primakova (1929-2015), koji se u Srbiji pamti po "zaokretu iznad Atlantika" i otkazivanju posete SAD-u zbog početka NATO bombardovanja SR Jugoslavije, otkrivena je danas u ...\nKako je Primakov "okrenuo" avion zbog bombardovanja SRJ\nU prostorijama Ruskog doma u Beogradu otkriva se bista bivšem premijeru Rusije Jevgeniju Primakovu. Od svih zanimljivosti iz njegove biografije u Srbiji je najpoznatiji demarš poznat kao "zaokret iznad Atlantika", kada je otkazao posetu SAD nakon saznanja da su počeli napadi ...\nSrbija Danas - 04.11.2019\nPredsednik Republike Srbije Aleksandar Vučić prisustvuje otkrivanju biste Jevgenija Primakova, bivšeg premijera Ruske Federacije u prostorijama Ruskog doma u Beogradu. Direktorka Ruskog centra za nauku i kulturu - Ruski dom, Eleonora Mitrofanova rekla je da je Primakov promenio ...\nVUČIĆ DANAS PRISUSTVUJE OTKRIVANJU BISTE VELIKOG PRIJATELJA SRBIJE: Svi se sećamo ovog čoveka\nEspreso - 04.11.2019\nOtkrivanje biste predviđeno je za 16.00 časova u prostorijama Ruskog doma Predsednik Srbije Aleksandar Vučić prisustvavaće danas otkrivanju biste Jevgenija Primakova, bivšeg premijera Ruske Federacije. Otkrivanje biste predviđeno je za 16.00 u prostorijama Ruskog doma u ...\nVučić otkriva bistu Primakovu\nTanjug - 03.11.2019\nVučić otkriva bistu Primakovu Predsednik Srbije Aleksandar Vučić prisustvavaće danas otkrivanju biste Jevgenija Primakova, bivšeg premijera Ruske Federacije. BEOGRAD - Predsednik Srbije Aleksandar Vučić prisustvavaće danas otkrivanju biste Jevgenija Primakova, bivšeg premijera ...\nVučić sutra otkriva bistu Primakovu\nVučić sutra otkriva bistu Primakovu Predsednik Srbije Aleksandar Vučić prisustvavaće sutra otkrivanju biste Jevgenija Primakova, bivšeg premijera Ruske Federacije. BEOGRAD - Predsednik Srbije Aleksandar Vučić prisustvavaće sutra otkrivanju biste Jevgenija Primakova, bivšeg ...\nPredsednik na otkrivanju biste Primakovu\nRTV - 04.11.2019\nPredsednik Srbije Aleksandar Vučić prisustvovaće danas otkrivanju biste Jevgenija Primakova, bivšeg premijera Ruske Federacije. Otkrivanje biste predviđeno je u 16.00 časova, u prostorijama Ruskog doma u Beogradu, saopštila je Služba za saradnju sa medijima ...\n(VIDEO) VUČIĆ NA OTKRIVANJU BISTE JEVGENIJA PRIMAKOVA: Oca moderne ruske diplomatije pamtićemo i po svemu što je uradio ...\nInformer - 04.11.2019\nBista bivšeg ruskog premijera i ministra spoljnih poslova Jevgenija Primakova (1929-2015), koji se u Srbiji pamti po "zaokretu iznad Atlantika" i otkazivanju posete SAD-u zbog početka NATO bombardovanja SR Jugoslavije, otkrivena je danas u Ruskom domu u Beogradu povodom ...\nBista bivšeg ruskog premijera i ministra spoljnih poslova Jevgenija Primakova (1929-2015), koji se u Srbiji pamti po ''zaokretu iznad Atlantika'' i otkazivanju posete SAD-u zbog početka NATO bombardovanja SR Jugoslavije, otkrivena je danas u Ruskom domu u Beogradu povodom ...\nOTKRIVENA BISTA PRIMAKOVA U RUSKOM DOMU! HARČENKO: Rusija je nudila mirno rešenje za Kosovo 90-ih, ali je zapad odmah ...\nKurir - 04.11.2019\nPredsednik Srbije Aleksandar Vučić prisustvovao je danas otkrivanju biste Jevgenija Primakova, bivšeg premijera Ruske Federacije. 16.20 - Direktorka Ruskog centra za nauku i kulturu - Ruski dom, Eleonora Mitrofanova rekla je da je Primakov promenio kurs spoljne politike Rusije.\nVažan dan... Predsednik Srbije Aleksandar Vučić prisustvuje danas otkrivanju biste Jevgenija Primakova, bivšeg premijera Ruske Federacije. Na ceremoniji su intonirane himne Srbije i Rusije, a bistu je otkrila autorka skulpture.\nPrimakov u najtežim trenucima uz srpski narod\nPrimakov u najtežim trenucima uz srpski narod Predsednik Srbije Aleksandar Vučić rekao je danas, povodom otkrivanja biste bivšem ruskom premijeru i ministru spoljnih poslova Jevgeniju Primakovu, u Ruskom domu u Beogradu, da je ovaj ruski političar ostavio neizbrisiv trag u ...\nOtkrivena bista Primakovu; Vučić: Bio je u najtežim trenucima uz srpski narod\nB92 - 04.11.2019\nPredsednik Aleksandar Vučić obratio se povodom otkrivanja biste bivšem ruskom premijeru i ministru spoljnih poslova Jevgeniju Primakovu u Ruskom domu u Beogradu Vučić je rekao da je ovaj ruski političar ostavio neizbrisiv trag u ruskoj i međunarodnoj politici, a da je u Srbiji ...\nOtkrivana bista Primakovu u Ruskom domu\nPolitika - 04.11.2019\nPRIMAKOV VOLEO I POŠTOVAO SRPSKI NAROD! Bocan-Harčenko: On je jednako brinuo o nacionalnim interesima Srbije, kao i ...\nPravda - 04.11.2019


Wolfsberger AC - Hartberg: Analiza utakmice | Sportske Kladionice\nHome Sportsko klađenje Prognoze utakmica Wolfsberger AC – Hartberg: Analiza utakmice\nWolfsberger AC – Hartberg: Analiza utakmice\nNavikli smo naše čitaoce da naši tipovi i analize stižu svakodnevno, te nećemo razočarati ni danas, pošto smo uspeli da nađemo jednu izrazito zanimljivu utakmicu, koja se igra u okviru Austrijske prve lige gde domaći sastav Wolfsbergera dočekuje slabašni Hartberg na svojoj Lavanttal Areni. Oba ova tima se nalaze u okviru Championship grupe i nakon skandala sa LASK-om kome će biti oduzeti neki bodovi, oba ova tima imaju šansu da se kvalifikuju za Evropska takmičenja sledeće sezone.\nDomaći sastav, se nalazi na drugoj poziciji championship grupe, a kako je prva pozicija gotovo sigurno rezervisana za ekipu Salzburga, ostaje ostalim timovima da se bore za drugu poziciju koja void u kvalifikacije za Ligu Šampiona. Za ekipu Wolfsbergera bi to svakako bio veliki uspeh, pošto su ove sezone igrali vrlo uspešno u Ligi Evrope. Od restarta šampionata Wolfsberger je pobedio Sturm Graz na gostovanju 2-1 i onda na svom terenu remizirao sa LASK-om 3-3. Ove sezone na domaćem terenu su odlični, pošto do sada imaju 5-3-3 rekord.\nNjihovi protivnici, Hartberg je napravio ogromno iznenađenje samim plasmoanom u championship grupu i sada su im apetiti porasli, te se razmiplja i o kvalifikacijama za Ligu Evrope za koje je dovoljno završiti na petoj poziciji, koju Hartberg trenutno i zauzima. Od restarta šampionata napravili su iznenađenje i pobedili LASK na gostovanju 2-1, ali onda je došla utakmica sa Slazbugom, koji ih je razmontirao 0-6.\nOve dve ekipe su igrale tokom istorije 6 puta, i rezultati su na strani domaćih, jer je Wolfsberger pobedio 4 puta, 1 put je bilo nerešeno, a gosti su pobedili samo jednom. Što se golova tiče uglavnom su igrane utakmice sa mnogo golova, ali kvota je prilično loša te preskačemo igru na golove ovaj put.\nZaista smatramo da su kladionice na ovom meču ostavile prostora na marketu za azijski hendikep, odnosno da su postavili prilično pogrešnu liniju. Domaći sastav je dosta kvalitetniji i smatramo da ne bi trebali imati previše problema sa gostima, koji će sigurno biti demoralisani posle velikog poraza od pre tri dana. Iz tog razloga smatramo da je najbolje na ovoj utakmici odigrati Wolfsberger AC -1.5 AH (da Wolfsberger AC pobedi sa minimum dva gola razlike), koja opklada se plaća solidnom 1.90 kvotom u sportskoj kladionici Bet365.


BUNT MLADIH: Performans u znak podrške protestima "Zaječar #1od5miliona" (VIDEO)\nBUNT MLADIH: Performans u znak podrške protestima „Zaječar #1od5miliona“ (VIDEO)\nViše stotina Zaječaraca po izrazito hladnom vremenu u petak uveče učestvovalo je na drugom po redu protestu #1od 5 miliona. Nakon obraćanja govornika, okupljeni su krenuli u šetnju, kako bi po rečima organizatora „probudili“ zaječarska naselja.\nGrađani protestima i šetnjom iskazaju nezadovoljstvo aktuelnim vođenjem kako lokalne samouprave, tako i države u celini.\nKako su organizatori ranije saopštili, svakog petka će ruta šetnje biti drugačija a ovog petka cilj je bio „probuditi“ građane u naselju „Kraljevica“, jednom od najvećih zaječarskih naselja.\nPo izrazitio lošem vremenu, kolona se od Trga Nikole Pašića, ulicama Pana Djukića, Kursulina, Generala Gambete uputila ka košarkaškom igralištu u naselju Kraljevica, gde je bilo planirano da se šetnja završi.\nGrupa mladih Zaječaraca, u znak podrške protestima #1od5miliona, priredila je performans iznenađenja i „svečani doček“ učesnicima protesta.\nOni su, kada je kolona ušla u pomenuto naselje, na košarkaškom igralištu upalili baklje i na taj način izrazili svoj BUNT i pružili podršku protestima.\nU zimskom periodu rasveta na košarkaškom igralištu nije uključena i mi smo želeli da ovim performansom iskažemo svoje nezadovoljstvo ali i da „osvetlimo“ igralište kako se ova protestna šetnja ne bi završila u mraku – izjavili su za portal Zaječar Online.\nOni su dodali, da je ove večeri, slučajno ili ne, ulična rasveta u celom naselju bila vrlo slaba, ulice su bile mračne i da njihov performans isključivo ima za cilj da mladi ljudi shvate da se ne sme dozvoliti da živimo u mraku.\nMlade je uhvatila apatija, razmišlja se samo o odlasku odavde, niko sebe ne vidi kako radi i stvara porodicu u svom gradu, to želimo da promenimo i zato podržavamo proteste.\nVeliki broj ljudi u našem gradu uopšte i ne zna da se širom Srbije protestuje protiv vlasti koja je zarobila državne institucije, obesmislila političku borbu, ugasila slobodu govora i ako je naš performans „probudio“ bar jednog čoveka onda smo postigli cilj!\nPodsetimo, u ovom trenutku protesti #1od5miliona održavaju se u preko 30 gradova Srbije a svakoga dana broj gradova u kojima kreću protesti se povećava. Brojni fakultetski profesori, javne ličnosti, advokati pružili su podršku protestima prethodnih dana\nRasporedili smo se na tribinama oko igrališta, imali pripremljena mesta za gašenje baklji i kada je kolona ušla na igralište, na molbu redara, baklje smo ugasili tako da nije postojala mogućnost da se izazove nikakva šteta!\n1 od 5 miliona građanski protest protest šetnja zaječar\nZvanično preminulo još 11 osoba od koronavirusa u...


FoNet | 13. maj 2020.\nKorona je „ogolila karakter ove vlasti“, ukazala je Suša u serijalu razgovora Presstup i predočila da vlast „više nije samo autoritarna, nego veoma odlučno stupa ka tiraniji“.\nPrema njenom viđenju, Srbija je podeljeno i kompletno tabloizirano društvo, a javni prostor je „potpuno masakriran brutalnošću, govorom mržnje i nasiljem“.\n„Glavni mediji su protočni bojler ove vlasti“, i zbog toga je Suša uverena da će oni u izbornoj kampanji favorizovati vlast. “\nManji, ali kredibilni mediji“ trudiće se da izveštavaju profesionalno, istakla je ona, ali je sigurna da oni neće biti po volji ni vlasti, ni opoziciji, kada budu kritički izveštavali o njima.\nOsvrćući se na stanje na javnoj sceni, Suša je predsednika Srbije Aleksandra Vučića označila kao „uzor“ obračuna sa političkim neistomišljenicima.\nKako je objasnila, to se može videti, počev od njegovih „prečestih obraćanja“ javnosti, do Parlamenta, gde su „svi oni kao klonirani mali Vučići ili da kažemo papagaji, koji ponavljaju ono što je on rekao“.\nU pitanju je „američki model, potpuno neprimeren za naš sistem“, koji Vučić izučava, protumačila je Suša.\n„Kažu da ima minimum 1.500 botova“, ilustrovala je ona i ukazala da „svi oni dodatno zarađuju radeći u našim, javnim preduzećima, gde dobijaju pare, navijaju za vlast i time pokazuju lažnu sliku raspoloženja javnosti“.\nNazivajući ga „uspavanim telom plaćenim da ne radi svoj posao“, ona je napomenula i da se postavlja pitanje ko finansira REM, jer se „ne finansira iz budžeta“.\nZato se pita kakve su veze REM „sa velikim televizijama koje su pod Vučićevom kontrolom“ i upozorava da se „pristojni profesionalni“ mediji, zbog neravnopravnih uslova na tržištu, nalaze u teškoj situaciji.\nU svim demokratskim zemljama, podsetila je Suša, država daje medijima novac „za neprofitne teme, da bi ključne stvari doprle do građana“.\nNažalost, mediji koji se u Srbiji bave takvim temama „jedva preživljavaju“, ali se Suši „sviđa novi tip solidarnosti“ među novinarima.\n„Nije to tip solidarnosti sa polutkama, što je radio Milošević, ili potplatama, što radi ova vlast, kupujući medije, nego ako Krik otkrije nešto, to prenesu N1 i Danas“, obrazložila je Suša.\nVrlo je teško prognozirati koji će mediji preživeti u ovim okolnostima, procenila je Suša, koja navodi da će građani „možda“ shvatiti da to nije samo novinarska, cehovska borba.\nKako je istakla, „to je borba na njihovo pravo na informaciju, jer je ona osnovno, elementarno ljudsko pravo“.\nGordana Suša REM Rijaliti Savet REM-a\n← Donald Tramp prekinuo obraćanje medijima, optužili ga za rasizam (VIDEO)\nŽiskar Desten optužen za seksualni napad na novinarku →


Ukida se digitalna kovid potvrda za ulazak u tržne centre – Bankar.me\nUkida se digitalna kovid potvrda za ulazak u tržne centre\nOctober 8, 2021 COVID-19, CRNA GORA, SVE VIJESTI Leave a comment\nDirektor Instituta za javno zdravlje (IJZCG) Igir Galić saopštio je danas nove mjere u borbi protiv koronavirusa.\nOn je kazao da je broj novooboljelih opao za 40 odsto za dvije sedmice, a da je broj preminulih manji za 18 odsto.\n“Od subote 9. oktobra ukida se nacionalna digitalna kovid potvrda za ulazak u tržne centre, poslovne centre i poslovne zgrade koji imaju preko 1.000 kvadratnih metara prostora”, kazao je Galić na konferenciji za medije Ministarstva zdravlja, Kliničkog centra Crne Gore (KCCG) i Institua za javno zdravlje Crne Gore (IJZCG) na kojoj se analizira trenutna epidemiološka situacija u zemlji, izazvana pandemijom virusa COVID-19 i predstavljaju nove epidemiološke mjere, prenose Vijesti.\nOn je rekao da se izolacija skraćuje sa 14 na deset dana.\n“Broj novooboljelih od novog koronavirusa u posljednje dvije sedmice (od 23. septembra do 6. oktobra) opao je 40 odsto u odnosu na dvije sedmice prije tog perioda (od 9. septembra do 22. septembra). Broj hospitalizovanih 5. oktobra je oko 11 odsto manji u odnosu na 9. septembar. U posljednje dvije sedmice ukupan broj preminulih je za oko 18 procenata manji u odnosu na ukupan broj preminulih dvije sedmice ranije”, istakao je Galić.\nOn je rekao da je shodno svemu, Vlada Crne Gore odlučila da mjere u borbi protiv koronavirusa budu prilagođene stanju na terenu.\n“Stoga, od subote, 9. oktobra ukida se Nacionalna digitalna COVID potvrda kao uslov za ulazak u tržne centre, poslovne centre i poslovne zgrade koje imaju preko 1.000 metara kvadratnih prostora. Podsjećamo da je Vlada Crne Gore ranije odlučila da se Nacionalne digitalne COVID potvrde, iako je bilo najavljeno kao mogućnost, od sjutra ne uvode kao uslov prilikom ulaska u prehrambene prodavnice koje imaju preko hiljada metara kvadratnih prostora”, rekao je on.\nPrevious Kirije skočile za 16, a cijene kuća za 34 odsto u posljednjoj deceniji\nSljedeći Bolja kontrola gradnje novih hotela\nKovid potvrda neće biti potrebna za ulazak u megamarkete\nCBCG: Trgovina kripto-valutama ima špekulativna obilježja\nKada se u Crnoj Gori priča o kripto-valutama i blokčejn tehnologiji dominantna asocijacija je brza …\nCBCG: Trgovina kripto-valutama ima špekulativ...


Ministarstvo zdravlja Italije: U poslednja 24 časa potvrđeno još 15.199 novih slučajeva zaraze koronavirusom - najveći dnevni broj od početka epidemije | Hronika\nPočetna strana > Hronika > Ministarstvo zdravlja Italije: U poslednja 24 časa potvrđeno još 15.199 novih slučajeva zaraze koronavirusom - najveći dnevni broj od početka epidemije\nNajnoviji dnevni broj zaraženih najveći je od početka epidemije i znatno je veći u odnosu na raniji rekordni broj od 11.705 slučajeva registrovanih u nedjelju, 18. oktobra.\nMinistarstvo je juče saopštilo da je za 24 časa zaraženo 10.874 ljudi.\nU saopštenju se navodi da je u Italiji od juče preminulo još 127 zaraženih virusom, što je znatno manje u odnosu na mart i april, kada je dnevni broj smrtnih slučajeva povezanih sa kovidom-19 prelazio 900.\nŠirenje epidemije usporeno je tokom leta, ali je u poslednjih nekoliko meseci došlo do naglog ubrzanja. Lombardija, koja je bila centar epidemije u prvom talasu, ponovo je najugroženija oblast u Italiji i danas je u tom području registrovano još 4.125 slučajeva zaraze.\nRegionalne vlasti Lombardije odlučile su u ponedeljak, 19. oktobra, da uvedu policijski čas od 23.00 do 5.00 časova. U Laciju, kod Rima, uveden je policijski čas od ponoći do 5.00 časova, a slične mere najavljene su i u Kampanji.\nNovi niz strožih mera nakon porasta broja novozaraženih, ograničenje broja ljudi u restoranima i barovima, zabrana amaterskih sportskih takmičenja\nItalija je najavila novi niz strožih mera protiv širenja koronavirusa, pošto je broj zaraženih u naglom porastu, piše Bi-Bi-Si.\nPremijer Italije Đuzepe Konte rekao je da će broj ljudi koji će moći da sedi zajedno u restoranima i barovima biti ograničen na šest, a lokacije koje nemaju mesta za sedenje moraju biti zatvorene u 18 sati.\nOn je poručio gradonačelnicima da zatvaraju javne prostore na kojima Italijani vole da se okupljaju u večernjim časovima i da bi firme trebalo da od radnika traže da rade od kuće.\nTeretane i bazeni koji žele da nastave sa radom imaju nedelju dana da se prilagode i uvedu rigorozne mere, a amaterska sportska takmičenja će biti zabranjena.\nŠto se tiče prosvete, srednje škole počinjaće sa nastavom kasnije nego obično, a podsticaće se održavanje onlajn nastave.\nU nedelju je u Italiji zabeležno 11.705 novih slučajeva COVID-19, čime je nadmašen prethodni rekord, koji je bio dan ranije, u subotu, sa 10.925 novih pacijenata.\nItalija je bila najteže pogođena evropska država na početku pandemije, a prema trenutnim podacima ta država ima 414.000 potvrđenih slučajeva, od toga je za sada oko 36.500 bilo sa smrtnim ishodom.\n:\tBlic: Još dve devojke dale izjavu u policiji o Miroslavu Aleksiću\n:\tMaja Gojković: Seksualno nasilje nad devojčicama i ženama ne može ostati nekažnjeno, očekujem da slučaj Miroslava Mike Aleksića dobije i sudski epilog\n:\tAleksej Navaljni otputovao avionom iz Berlina u Rusiju: Vrlo sam srećan\n:\tZorana Mihajlović: Struja neće skoro poskupeti, neophodne su reforme u EPS-u i Srbijagasu; Povećali smo cenu struje za oko 150 dinara po prosečnom računu od 3.000 dinara, što će se primenjivati od februara\n:\tPrema zvaničnim podacima, u poslednja 24 sata u Srbiji od 7.730 testiranih, registrovano 1.317 slučajeva zaraze koronavirusom, preminulo još 20 osoba; Na respiratorima 199 pacijenata\n:\tMilorad Dodik: Neće biti dobro ako se vladika Grigorije odluči za politički angažman, često mi govore da je on najavio neku vrstu angažmana, iako ja to nisam tako razumeo\n:\tOdeljenje istorijskih nauka SANU: Nijedna naučna institucija u našoj zemlji nije dala toliki doprinos izučavanju KiM koliko to čini SANU; Izjava predsednika pogrešno interpretirana\n:\tKonstantin Černov: Treća ruska vakcina protiv koronavirusa u upotrebi od marta\n:\tAleksandar Vučić: Kula u Beogradu na vodi biće završena pre kraja godine; Beograd je svet\n:\tMUP: Miroslav Aleksić uhapšen zbog sumnje da je u periodu 2012-2020. izvršio krivična dela silovanje i nedozvoljene polne radnje, u prostorijama svoje škole napastvovao pet učenica, od kojih su dve bile maloletne